**Ako vznikol Atlas rómskych komunít 2019**

Atlas rómskych komunít je jedným z celej škály projektov a aktivít, ktoré realizuje Úrad splnomocnenca vlády SR pre rómske komunity (ÚSVRK). Je nástrojom na mapovanie štrukturálnych nerovností medzi Rómami a majoritou. Vo výsledku obsahuje širokú paletu informácií o obciach s rómskymi osídleniami a o samotných osídleniach[[1]](#footnote-1), preto je dobrým východiskovým zdrojom pre nápravu nerovností prostredníctvom verejných politík.

Atlas sa zameriava na mapovanie životných podmienok a dostupnosť vybraných služieb, no nepokrýva celú šírku znevýhodnení, ktorým Rómovia čelia (napr. o diskriminácii, či iných problémoch).

Atlas rómskych komunít je už takmer dve desaťročia zaužívaným názvom. Prvý Atlas bol publikovaný v roku 2004, v 2013 sa realizoval druhý v poradí, a v roku 2019 sa uskutočnilo tretie mapovanie rómskych komunít pod tým istým názvom.[[2]](#footnote-2) Je dôležité poznamenať, že aj keď využíva pojem „komunita“, osídlenia a ich obyvatelia, o ktorých životných podmienkach Atlas vypovedá väčšinou netvoria „komunitu“ v sociologickom zmysle slova.

**Ciele**

V širšom zmysle medzi ciele Atlasu možno zahrnúť:

* Prispieť k lepšiemu a cielenejšiemu vynakladaniu finančných zdrojov na realizáciu aktivít zameraných na rómske komunity.
* Zvýšiť efektívnosť implementovaných aktivít sústredením sa na tie rómske komunity a obce, kde je realizácia týchto aktivít najpálčivejšia.
* Prispieť k udržateľnosti kooperácie vlády a obcí pri riešení problémov sociálne vylúčených komunít.
* Vytvoriť podrobný faktografický rámec pre cielené čerpanie EU zdrojov v programovom období 2021-2027.

**Základné informácie o zabezpečení realizácie Atlasu rómskych komunít 2019**

Atlas rómskych komunít 2019 bol realizovaný v rámci Národného projektu Monitorovanie a hodnotenie inkluzívnych politík a ich dopad na marginalizované rómske komunity (NP MaH), ktorý trvá po dobu 7 rokov (2016-2022) s hlavným cieľom: zabezpečiť komplexné monitorovanie a hodnotenie inkluzívnych politík a vyhodnotenie ich dopadu na Rómov, predovšetkým na marginalizované rómske komunity (MRK) prostredníctvom zhromažďovania dát a informácií o socioekonomických podmienkach života Rómov.

Dodávateľom sociografického mapovania Atlas rómskych komunít 2019 sa stal Inštitút pre výskum práce a rodiny (IVPR). Podmienky spolupráce medzi ÚSVRK a IVPR sú predmetom Zmluvy o dielo č. ÚSVRK-OIP-2018/001223-001 podpísanej 24. 5. 2018 a verejne dostupnej v Centrálnom registri zmlúv. Všetky aktivity v rámci realizácie Atlasu rómskych komunít sa uskutočnili v časovom období od júla 2018 do 29. 4. 2019.

***Manažment aktivity***

Na realizáciu Atlasu bola zriadená trojvrstvová štruktúra manažmentu. Priamo v teréne (v spolupráci so samosprávami) pracovali výskumní spolupracovníci/spolupracovníčky, o úroveň vyššie boli traja regionálni koordinátori, ktorí zabezpečovali metodickú a organizačnú pomoc výskumným spolupracovníkom a zároveň bolo ich úlohou kontrolovať výsledky terénnej práce (dotazníky). Celú logistiku aktivity (ale aj administratívu, pomoc pri výbere anketárov a iné úlohy) mala na starosti hlavná koordinátorka a odborný garant zodpovedal za kvalitu odbornej časti.

**Proces a metodika zberu dát**

Primárnymi respondentmi mapovania boli jednotlivé samosprávy, ktoré boli požiadané o vyplnenie dotazníka umiestneného v on-line prostredí. Zámerom bolo, aby čo najviac samospráv dotazník vyplnilo on-line samostatne, bez potreby zásadnej podpory zo strany výskumného spolupracovníka alebo regionálneho koordinátora.

Na začiatku boli samosprávy oslovené centrálne a bol im zaslaný email so žiadosťou o spoluprácu. Email, okrem informácii o cieľoch a význame mapovania, obsahoval link na on-line dotazník, návod k jeho vyplneniu a kontakt na výskumného spolupracovníka. Spolupracovníci niekoľko dní po odoslaní emailu kontaktovali samosprávy telefonicky, ponúkli konzultáciu a v prípade potreby priamo pomoc. V ideálnom prípade obec dokázala vložiť všetky potrebné informácie do on-line dotazníka a úlohou výskumnej spolupracovníčky/spolupracovníka bolo uvedené informácie skontrolovať a tiež vybrané údaje overiť na mieste a prostredníctvom tzv. tretej osoby (napr. miestni aktivisti, sociálni pracovníci, regionálni pracovníci ÚSVRK, atď.). Druhostupňová kontrola bola v réžii regionálnych koordinátorov, ktorí boli povinní pozrieť každý dotazník a skontrolovať konzistenciu údajov v nich.

***Výber obcí***

Rozhodujúcou podmienkou zaradenia obce do Atlasu rómskych komunít bola prítomnosť rómskeho osídlenia s viac ako 30-timi obyvateľmi alebo viac ako 30% podiel Rómov na celkovom obyvateľstve v prípade, ak sa v obci rómske osídlenie nenachádza.

V rámci prípravnej fázy sa uskutočnil tzv. skríning, kedy bol všetkým samosprávam (n 2927) prostredníctvom Google aplikácie rozoslaný dotazník s dvoma otázkami zisťujúcimi prítomnosť rómskeho osídlenia. Cieľom skríningu bolo vyselektovať samosprávy, ktoré boli následne zaradené do Atlasu rómskych komunít a oslovené s ďalším dotazníkom už samotného mapovania. Na skríningový dotazník reagovalo celkom 1295 obcí. K nim boli do zoznamu priradené obce, v ktorých bola prítomnosť rómskeho osídlenia známa. Vo zvyšných 1120 obciach bol zrealizovaný telefonický prieskum s rovnakými otázkami aké obsahoval skríningový dotazník.

Na základe výsledkov skríningu bolo do Atlasu zaradených 814 obcí. Zamestnanci ÚSVRK vychádzajúc z vlastného poznania do tohto zoznamu pridali ďalšie obce, takže konečný počet obcí zapojených do mapovania bol ustálený na 912.

Nie všetky obce dotazník Atlasu vyplnili, samostatnú kategóriu predstavovali tzv. nespolupracujúce obce, ktorých bolo 49. Časť z nich sama navrhla svoje vylúčenie, nakoľko v obci nie je rómske osídlenie alebo podiel Rómov na celkovom počte obyvateľov je marginálny. Ďalšia časť obcí bola zo zoznamu vylúčená z tých istých dôvodov (na základe informácií od tretích osôb). Zvyšným obciam bola zaslaná opätovná výzva na vyplnenie dotazníka, no aj tak bolo v prípade 14-tich z nich potrebné dotazníky vyplniť na základe výsledkov Atlasu z roku 2014, pretože sa napriek úsiliu všetkých zainteresovaných tieto obce nepodarilo k vyplneniu dotazníka motivovať.

Vo finálnej verzii Atlasu sa nachádza 825 obcí, v ktorých registrujeme spolu 1052 osídlení.

***Dotazník***

Mapovanie bolo realizované prostredníctvom dvoch typov dotazníka, tzv. **dlhého** (ten bol určený pre obce s osídlením, ktoré je vnímané ako rómske) a **krátkeho** (pre obce bez rómskeho osídlenia, ale s podielom rómskeho obyvateľstva vyšším ako 30%, žijúceho v priestorovej integrácii s majoritou). Krátky dotazník bol tiež distribuovaný do obcí s rómskou majoritnou populáciou.

„Dlhý“ dotazník Atlasu rómskych komunít obsahoval 73 otázok a dve identifikačné otázky, s tým, že časť otázok sa replikovala s počtom osídlení v obci. Logika dotazníka bola postavená na porovnaní situácie v osídlení voči situácii v obci. „Krátky“ dotazník mal 44 otázok, ktorými sa zisťovali podobné okruhy informácií cielené na celé obce.

***On-line aplikácia***

Zaznamenávanie údajov prebiehalo výhradne v on-line prostredí aplikácie JotForm. Každé pole bolo označené poradovým číslom a spravidla pozostávalo z viacerých položiek usporiadaných do rôzne veľkých tabuliek, kde sa dalo voliť medzi dostupnými možnosťami odpovedí alebo vyplniť číselné alebo textové údaje. Dotazník bol prispôsobený aj na prácu v smartfóne alebo na tablete, podmienkou však bolo pripojenie na internet. S dotazníkom nebolo možné pracovať off-line.

1. Údaje o infraštruktúrnom vybavení, dostupnosti sociálnych a verejných služieb, priestorovom vzťahu medzi rómskym osídlením a obcou/mestom, atď. [↑](#footnote-ref-1)
2. Dostupné tu: <https://www.minv.sk/?atlas-romskych-komunit> [↑](#footnote-ref-2)